钦定古今图书集成/方舆汇编/职方典/第1283卷 > 《题磨崖碑》赵汝铛
## 钦定古今图书集成/方舆汇编/职方典/第1283卷 > 《题磨崖碑》赵汝铛

苍崖插浯溪，清涨湿《元颂》。费墨今屋高，千年此安用。
鲸翻天宝末，云滃朔方众。还都迎上皇，呜咽抱馀痛。
两宫重宴乐，万国尽朝贡。当时纪成功，《小雅》见微讽。
颜公发劲画，金玉相错综。我于碑刻间，众羽得孤凤。
艰危人物难，忠烈鬼神重。摹取挂野堂，英气凛生栋。